**הצעה א- נפוליאון והיהודים**

לפני כמאתיים שנה, באחד הערבים, יצא הקיסר נפוליון, שגילה עניין מיוחד ביהודים ובדתם, לסייר ברובע היהודים בעיר הבירה. משהתקרב לרובע, הופתע: פנסי הרחובות אינם דולקים, בתי כל היהודים נעולים וחשוכים. דממה וחושך בכל הרובע, איש אינו נראה. הדבר הגביר את סקרנותו: וכי אירע דבר חמור? האם פרעו ביהודים שלי ואני לא ידעתי? נפוליון פקד על הרכב להמשיך בנסיעה, עד שמרחוק נראו אורות קלושים מנצנצים. מרכבתו התקדמה לעבר מקור האור, שנתגלה כבניין מרכזי וגדול מאוד.

ירד נפוליון ממרכבתו, פתח את דלת הבניין... ולעיניו נתגלה מחזה מדהים: כל יהודי הרובע התכנסו בבית-הכנסת, ישובים על הרצפה, מנגינת נכאים בוכייה בוקעת מפיותיהם, הפנסים כבויים ורק נרות מועטים מפיצים אור קלוש. קרא הקיסר לראש הקהל ושאלו בפליאה לפשר הדבר.

״מלחמה קשה ועקובה מדם,״ ענה ראש הקהל, ״בין ישראל לאיטליה, הצטמצמה בשלבה האחרון סביב בית המקדש אשר בירושלים. יותר משהיה זה מעוז בטחוני היה מקום זה מרכז החיים, מעוז הרוח שהחזיקה וחיזקה אותנו. היה ברור שאם ייפול המבצר יוכרע הקרב לרעתנו. ביום זה, תשעה באב לפי הלוח שלנו – בית המקדש נכבש ונשרף, ואנו עצובים ובוכים״.

כיון שנפוליון, המפקד העליון של צבא המעצמה הצרפתית, לא זכר ברגע זה את הקרב האמור, שאל: ״מתי נערך קרב זה שעליו אתם כה מדוכאים?״

״אדוני המפקד,״ כך ענה היהודי, ״לפני כאלפיים שנה״.

התפרץ נפוליון בקול נרגש, קבל עם ועדה: ״הנשמע כדבר הזה, שאדם שאבות-אבותיו קיבלו סטירה חזקה, יבכה היום את כאבה? עם המסוגל לשמור על חוויית חורבנו הלאומי אלפיים שנה, ולכאוב אותו כאילו לו עצמו אירע הדבר – עם נצחי הוא, וכל העולם כולו לא יוכל לו״.

עממי

**נקודות לדיון:**

מה החשיבות של ״לחיות את ההיסטוריה״? איזו משמעות יש לזיכרון של אירוע מלפני אלפיים שנה?

האם גם היום הקשר שלנו לארץ חזק כפי שמתואר בסיפור?

מה גורם לכמיהה הזו?

אילו זיכרונות לאומיים אנו זוכרים כיום? מדוע דווקא אותם?

**נקודה למחשבה:**

בשפה העברית העבר מכונה גם ״ימי **קדם**״, ״**קדם**״ מלשון **קדימה** **והתקדמות** – לשם מופנים פנינו. ואילו העתיד מכונה ״אחרית הימים״ מלשון מאחורי – נסתר ולא נראה. ההפך מקדימה.

מכאן ניתן ללמוד ש**ההתקדמות** שלנו אל העתיד היא מתוך ההסתכלות אל **ימי קדם**, הם מלמדים אותנו כיצד עלינו לצעוד לעבר העתיד. הסתכלות זו חשובה יותר מהצורך לדעת מה יהיה בעתיד משום שהעתיד הוא נסתר ואין הוא יכול לתרום כלל ל**התקדמותנו**.

ניתן לדמות זאת לאדם המתקדם כשגבו מופנה לכיוון ההליכה ופניו למקום ממנו החל לצעוד, הוא מתקדם תוך שפניו, הסתכלותו ומבטו מופנים אל העבר.